Broj: 711-I-623-M-57/22-02-17

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Kristijana Brkića, ravnatelja Javne ustanove Park prirode Žumberak – Samoborsko gorje,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

1. **U slučaju da obveznik Kristijan Brkić dužnost ravnatelja Javne ustanove Park prirode Žumberak – Samoborsko gorje obavlja profesionalno, može za vrijeme obnašanja ove dužnosti povremeno i privremeno obavljati poslove internetske prodaje putem obrta bez prethodnog odobrenja Povjerenstva, ali ako bi iste poslove obavljao redovito i stalno, dužan je temeljem članka 17. stavka 2. ZSSI/21-a od Povjerenstva zatražiti prethodno odobrenje.**
2. **Sukladno članku 18. stavku 1. ZSSI/21-a, obveznik ne može za vrijeme obnašanja navedene dužnosti obavljati poslove upravljanja obrtom, već ih može prenijeti na poslovođu, koji može biti član njegove obitelji.**
3. **Obveznik je temeljem članka 17. stavka 4. ZSSI/21-a dužan u imovinskoj kartici navesti podatak da je vlasnik obrta kao i navesti prihode koje ostvari od obavljanja djelatnosti putem obrta.**

Obrazloženje

Zahtjev za davanjem mišljenja Povjerenstva podnio je Kristijan Brkić, ravnatelj Javne ustanove Park prirode Žumberak – Samoborsko gorje. U knjigama ulazne pošte Povjerenstva zahtjev je zaprimljen 8. veljače 2022. pod poslovnim brojem 711-U-2488-M-57/22-01-3, povodom kojeg se vodi predmet broj M-57/22.

Uvidom u podatke sudskog registra nadležnog Trgovačkog suda u Zagrebu, utvrđeno je da Kristijan Brkić obnaša dužnost ravnatelja Javne ustanove Park prirode Žumberak – Samoborsko gorje, čiji je osnivač Republika Hrvatska.

Člankom 3. stavkom 1. podstavkom 61. ZSSI/21-a, propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog zakona, slijedom čega je Kristijan Brkić povodom obnašanja dužnosti ravnatelja Javne ustanove Park prirode Žumberak – Samoborsko gorje, dužan postupati sukladno odredbama ZSSI-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu obveznik navodi da je vlasnik paušalnog obrta koji putem internetske platforme prodaje stare geografske karte. Ističe da su kupci u oko 90% ukupnog prometa iz Sjedinjenih Američkih Država, a preostali dio iz drugih zemalja, te iz Republike Hrvatske samo njih oko 0,1%, kao i da je godišnji promet za 2021. godinu iznosio oko 230.000,00 kn, odnosno nakon odbijanja troškova preostaje iznos od 80.000,00 kn godišnje zarade.

Obveznik traži mišljenje je li za obavljanje navedene djelatnosti putem obrta dužan pribaviti prethodno odobrenje Povjerenstva.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI/21-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. toga članka Zakona.

Sukladno članku 18. stavku 1. ZSSI/21-a, obveznici ne mogu obavljati poslove upravljanja u poslovnim subjektima. Prema članku 5. stavku 5. Zakona,obrti su poslovni subjekti.

Člankom 2. stavkom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt samostalno i trajno obavljanje dopuštenih gospodarskih djelatnosti od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Prema članku 28. stavku 1. Zakona o obrt obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika. Stavkom 2. istog članka Zakona propisano je da poslovođa vodi obrt u ime i za račun obrtnika.

Obveznik u svojem zahtjevu za mišljenje nije precizirao obavlja li navedenu djelatnost internetske prodaje putem obrta u svom vlasništvu tijekom cijele godine ili samo u jednom dijelu godine, niti je obrazložio koliko često na tjednoj ili mjesečnoj razini obavlja ove poslove, odnosno koliko iznosi ukupan broj tjednih ili mjesečnih sati njihova obavljanja.

U slučaju da obveznik Kristijan Brkić dužnost ravnatelja Javne ustanove Park prirode Žumberak – Samoborsko gorje obavlja profesionalno, može za vrijeme obnašanja navedene dužnosti povremeno ili privremeno obavljati poslove internetske prodaje putem obrta bez prethodnog odobrenja Povjerenstva.

Ukoliko bi obveznik iste poslove obavljao redovito i stalno, dužan je temeljem članka 17. stavka 2. ZSSI/21-a zatražiti prethodno odobrenje, jer se ne radi o djelatnostima iz članka 17. stavka 3. ZSSI/21-a.

Nadalje, sukladno odredbama ZSSI/21-a, obveznik Kristijan Brkić može za vrijeme obnašanja dužnosti ravnatelja Javne ustanove Park prirode Žumberak – Samoborsko gorje biti vlasnik obrta, kao specifičnog oblika poslovnog subjekta iz članka 5. stavka 5. ZSSI/21-a, putem kojeg fizička osoba obavlja gospodarsku djelatnost, obzirom da obveznici nisu ograničeni u ovome pravu.

Sukladno mjerodavnim zakonskim odredbama, fizička osoba koja je vlasnik obrta ujedno vodi obrt, ali to može činiti i putem druge osobe, poslovođe.

Povjerenstvo utvrđuje da vođenje obrta predstavlja poslove upravljanja poslovnim subjektom, što je obveznicima zabranjeno člankom 18. stavkom 1. ZSSI/21-a, jer osoba koja vodi obrt donosi sve poslovne odluke vezane za obrt, stoga obveznik istodobno s obnašanjem dužnosti ravnatelja Javne ustanove Park prirode Žumberak – Samoborsko gorje ne može obavljati poslove upravljanja obrtom, već obrt može voditi putem poslovođe, koji može biti član njegove obitelji.

Obveznik je dužan podatak da je vlasnik obrta te prihode koje ostvari od obavljanja predmetne djelatnosti navesti u imovinskoj kartici koju podnosi jednom godišnje Povjerenstvu do 31. siječnja, sukladno članku 10. stavku 3. ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Kristijan Brkić, putem e-mail adrese
2. Objava na internetskoj stranici Povjerenstva
3. Pismohrana